ՄԵՂՐԻ ՀԱՄԱՅՆՔԻ ՂԵԿԱՎԱՐ ԲԱԳՐԱՏ ԶԱՔԱՐՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՀԱՅՈՑ ԲԱՆԱԿԻ ՕՐՎԱ ԱՌԹԻՎ

 Հարգելի՛ հայրենակիցներ, մեր անպարտելի՛ զոհված ազատամարտիկների մայրեր, կանա՛յք, պատվարժա՛ն վետերաններ, պարոնա՛յք գեներալներ, սպանե՛ր, զինվորնե՛ր և ազատամարտիկնե՛ր, ջերմորեն շնորհավորում եմ բոլորիս համահայկական այս տոնի՝ Բանակի օրվա առթիվ։

 Ծանր փորձություններ տեսած ազգի համար սեփական բանակի գոյությունն ունի առանձնահատուկ ընկալում, քանզի մենք գիտենք, թե ինչ է նշանակում պետականության և կանոնավոր բանակի բացակայությունը և գիտենք, թե որքան թանկ ենք վճարել դրա համար: Դժվարին է եղել մեր ազգային բանակի ծնունդը: Նա ծնունդ է առել Հայրենիքի պաշտպանության մարտերում, զրկանքների ու զոհողությունների մեջ՝ մարմնավորելով մեր ժողովրդի հայրենասեր ոգին, մեր ազգային իրավունքները պաշտպանելու կամքը, ապագայի հանդեպ հավատը:

 Հիմնադրման 30 տարիների ընթացքում բանակը կայացել է՝ դառնալով մեր ժողովրդի հարատևության, ստեղծարար աշխատանքի ու ապահովության հուսալի երաշխիքը։

 Սիրելի՛ հայրենակիցներ,

 Բանակը Հայաստանի անկախ Հանրապետության մեծագույն ձեռքբերումն է, պետության հիմնաքարը, պետականության հիմքը, հայ ժողովրդի անվտանգության երաշխավորն ու պաշտպան վահանը: Կառույց, որը նոր ուժ է ծնում թիկունքում, և ամրապնդում, կարծրացնում է մեր ազատ ու անկախ ապրելու հաստատակամությունը: Բանակը, լինելով մեր ամենաթանկ ձեռքբերումը, ունի բոլորիս մշտական հոգատարության կարիքը: Եվ ժամանակի հրամայականն է, մշտապես լինել նրա կողքին, ուստի յուրաքանչյուրս պետք է լծվենք երկիրն ու բանակը առավել հզորացնելու սրբազան առաքելությանը` հանուն բոլոր նահատակ հերոսների հիշատակի, հանուն նրանց երազանքների իրականացման:

 Հայոց Բանակի 30-րդ տարեդարձի օրը գլուխ ենք խոնարհում սևազգեստ մայրերի առջև, հավերժ հիշատակ խաղաղության համար նահատակվածներին, փառք հայոց սահմաններն անառիկ պահող հայորդիներին:

 Կրկին շնորհավորում եմ բոլորիս այս պանծալի տոնի առթիվ: Մենք վստահորեն նայում ենք առաջ, քանզի ունենք հուսալի պաշտպան՝ ի դեմս հայկական բանակի: Մաղթում եմ բոլորիս խաղաղություն և բարօրություն:

 ՇՆՈՐՀԱՎՈՐ ՏԱՐԵԴԱՐՁԴ, ՀԱՅՈՑ ԲԱՆԱԿ: